《朱竹垞师招同魏水村孙执升陆眉州集李云连书楼分得水字》
清代·柯煜

东风亦多情，吹涨一篙水。招邀虹月舟，竞向春波舣。

振衣问书楼，登蹑跬步耳。恍从丹梯来，已入青霞里。

我师玉局翁，音问违一纪。兹辰独何幸，乃获操杖几。

主人营丘仙，矍铄殊自喜。目惟辨罍洗，腹惟贮图史。

两翁互抵掌，谈笑忘彼是。妙析天地初，旁通百家旨。

诸贤各潇洒，语不挂朝市。壶觞方递陈，竹肉亦清美。

斟酌随浅深，应对见条理。向来文字饮，徵逐安足比。

诗成识日月，后会良可俟。

作者简介：（1666—1736）清浙江嘉善人，字南陔，号实庵。雍正元年进士。官湖北宜都知县，改衢州府教授。尝充《明史》纂修官。工诗词骈文。有《石庵樵唱》、《月中箫谱词》。